護國天王院故神霄玉清萬壽宫也廢圯略盡而規模尚極壯麗過之有感
作者：陸游
朝代：宋

paragraphs: 太霄帝君神霄府，一日璽書行海宇。
築宫奔走誰敢後，萬牛挽材山作礎。
步虚夜半落雲間，玉磬漻漻鸞鶴舞。
帝師丞相領使君，侍晨校籍紛如雨。
洛陽臨淮小睥睨，御史立奏投裔土。
從來桑門喜嘲競，舉國冠巾噤無語。
古傳東海會揚塵，君看此地亦荆榛。
霓旌仙仗空遺堵，甃缺臺傾知幾春。
牧兒驅牛齧庭草，誰記劍佩來朝真。
斜陽却上筍輿去，溝水泠泠愁殺人。